Source: http://www.druckeria.ro/tag/baschet-feminin/
Timestamp: 2018-12-13 02:34:20+00:00

Document:
baschet feminin Archives - Druckeria
SCM Timişoara se impune în duelul vestului cu FCC ICIM Arad! Returul e sâmbătă, pe Mureş
Maegan Conwright a fost principala marcatoare pentru SCM Timișoara în meciul de debut din noul sezon baschetbalistic intern
SCM Timişoara a pornit cu dreptul în noul sezon de baschet feminin. Nou-promovata în Liga Națională s-a impus cu 69-64 în fața rivalei vestice FCC ICIM Arad, în manșa tur a primei etape a Cupei României. O diferență deloc liniștitoare însă pentru elevele lui Mihai Coldea, ambele grupări păstrând șanse de calificare în turneul Final 8.
SCM Timișoara a fost mai eficientă în prima jumătate a unui meci disputat sub semnul echilibrului. După primul sfert, violetele conduceau cu 20-15, iar diferența s-a mărit la șase lungimi până la pauza mare, când tabela din sala „Constantin Jude” indica 38-32 în favoarea gazdelor. Aradul a reușit o prestație mai bună după reluare, iar până la încheierea sfertului 3 avea să recupereze două treimi din handicap: 55-53. Ultima sirenă a consemnat însă victoria gazdelor, la o diferență finală de cinci puncte, 69-64.
Principala marcatoare a timișorencelor a fost americanca Maegan Conwright, cu 18 puncte. Ea a fost urmată de D’Lesha Lloyd 14 (+8 recuperări), Anna Kiriienko 13, Leeza Burdgess 9, Romina Filip 8, Dora Ardelean 4 (+11 recuperări și cu toate minutele bifate!) și Hannah Young 3. A mai fost utilizată doar Adina Pop, care nu a reușit să puncteze.
Pentru gruparea arădeană, antrenată de fostul tehnician al lui BCM Danzio Timișoara, Bogdan Bulj, au punctat Brandy Montgomery 20, Matea Tavic 14, Brandi Wingate 12, Ildiko Nagy 6, Adela Mercea 5, Flavia Ferenczi 5 și Christina Zidaru 2.
Manșa retur va avea loc sâmbătă, de la ora 18:00, în sala „Victoria” din Arad.
Filed Under: Baschet, Stire de ultima ora Tagged With: baschet feminin, bogdan bulj, cupa romaniei, fcc icim arad, maegan conwright, mihai coldea, scm timisoara
Întărire pe postul de pivot la SCM Timișoara! Anna Kiriienko a ajuns pe Bega
Formația de baschet feminin SCM Timișoara a perfectat un nou transfer pentru viitorul sezon. E vorba despre ucraineanca Anna Kiriienko, jucătoare ce evoluează pe postul de pivot și care, la 23 de ani, a acumulat o experiență competițională remarcabilă. Baschetbalista originară din Dnipro a ajuns ieri la Timișoara și a efectuat un prim antrenament sub comanda lui Mihai Coldea.
Născută la 22 decembrie 1993 la Dnipro, Anna Kiriienko a acumulat o experiență competițională remarcabilă pentru vârsta ei. Și-a început cariera la formația locală, Dnipro, în sezonul 2010/2011, în care a adunat medii de 7,2 puncte și 6,2 recuperări în 18 minute jucate pe meci. A urmat apoi o experiență în Belarus, la BK Sosz-GGU Gomel, unde evoluat până în 2014. Kiriienko a evoluat, în sezonul 2014/2015 în Bulgaria, la Haskovo, pentru ca în prima parte a stagiunii 2015/2016 să ajungă în Polonia, la Siedlce. După o scurtă revenire în orașul natal, la DVUFK Dnipropetrovsk, a ajuns în eșalonul secund al Turciei, la Istanbulgucu, unde a avut medii de 15,8 puncte și 7,8 recuperări. Ultima parte a sezonului trecut a găsit-o în Franța, la divizionara secundă Limoges, unde a strâns medii de 6,7 puncte și 3,9 recuperări, în 17 minute jucate pe meci.
Amicalul cu Kraljevo, anulat
SCM Timișoara ar fi trebuit să susțină, duminică seara, prima reprezentație în fața publicului de pe Bega, la sala „Constantin Jude” fiind programat un amical între nou-promovata în Liga Națională și ZKK Kraljevo. Gruparea sârbă a anunțat însă că nu poate efectua deplasarea, invocând probleme medicale la mai multe jucătoare, dar și dificultăți financiare. Formația din Kraljevo ar fi trebuit să joace sâmbătă la Arad, cu FCC ICIM, echipa de pe Mureș fiind notificată la rândul ei de neprezentarea fetelor din Kraljevo.
În aceste condiții, SCM Timișoara își va continua antrenamentele sub comanda tehnicienilor Mihai Coldea și Silvia Prejban, iar la mijlocul săptămânii viitoare va disputa două partide de verificare, la Târgu Mureș și Alba Iulia.
Filed Under: Baschet, Stire de ultima ora Tagged With: anna kiriienko, baschet feminin, dnipro, mihai coldea, scm timisoara, zkk kraljevo
Amical puternic pentru SCM Timișoara la sala „Constantin Jude”
Formația de baschet feminin SCM Timișoara are programată o verificare puternică la final de săptămână. Duminică, de la ora 20:00, la sala „Constantin Jude”, nou-promovata în Liga Națională își va măsura forțele cu una dintre grupările puternice ale Serbiei, ZKK Kraljevo, participantă și în Liga Adriatică. Va fi prima ocazie pentru publicul timișorean de a vedea la lucru noua echipă, aflată din această săptămână în formulă completă.
Antrenorul formației timișorene, Mihai Coldea, are la dispoziție întreg lotul la antrenamente în această perioadă. La începutul săptămânii, a sosit și D’Lesha Lloyd, fundașul american evoluând până în perioada verii în campionatul Australiei. La meciul de duminică seară, se vor afla pe parchet și celelalte nou-venite din tabăra alb-violetă, Romina Filip, timișorencele Dora Ardelean și Adina Stoiedin, Maegan Conwright, Leeza Burdgess și Hannah Young, precum și fetele care sezonul trecut au obținut promovarea.
„S-au făcut transferuri importante, au fost aduse baschetbaliste cu experiență din România și din străinătate. Banca tehnică a fost și ea primenită cu un antrenor tânăr și promițător, așa că va fi de lucrat la omogenizare, la stabilirea relațiilor de joc. Suntem o echipă nouă, cea mai nouă din campionat. Am pornit la drum abia în toamna anului trecut și am reușit să promovăm cu un lot foarte tânăr. Sezonul acesta, în funcție de buget și de prestația fetelor, vom vedea unde reușim să ne clasăm: ne dorim calificarea în play-off”, a afirmat Radu Țoancă, președintele SCM Timișoara.
Săptămâna trecută, SCM Timișoara a mai susținut un test puternic, în deplasare la Peac Pecs, formație participantă în FIBA EuroCup. Experiența formației maghiare și-a spus cuvântul, gazdele impunându-se cu 79-63.
Filed Under: Baschet, Stire de ultima ora Tagged With: baschet feminin, dlesha lloyd, mihai coldea, peac pecs, radu toanca, scm timisoara, zkk kraljevo
SCM Timișoara, învinsă de Peac Pecs, la primul amical în noua formulă
Maegan Conwright a fost cea mai bună marcatoare din meciul de ieri, de la Pecs, cu 29 de puncte!
Baschetbalistele de la SCM Timișoara s-au deplasat ieri în Ungaria, pentru un test puternic, împotriva unei formații de cupe europene. Nou-promovata în Liga Națională și-a măsurat forțele cu Peac Pecs, formație care se pregătește pentru a doua participare consecutivă în FIBA EuroCup. Gruparea maghiară s-a impus cu 79-63, într-un joc în care alb-violetele au condus la intrarea în ultimul sfert.
Prima jumătate a meciului a aparținut formației din Pecs, care și-a adjudecat primul sfert cu 16-13, iar apoi a intrat cu un avans de opt lungimi la pauza mare, 37-29. Fetele lui Mihai Coldea au reușit un sfert 3 excelent, în care au întors rezultatul de pe tabelă, finalul primei jumătăți de oră de joc indicând tot o diferență de opt puncte, de această dată în favoarea vizitatoarelor: 55-47. Ultimele zece minute au fost însă gestionate perfect de echipa maghiară, care a dispus și de o rotație mai lungă. Trupa antrenată de Gabriel Carrasco a marcat nu mai puțin de 32 de puncte în acest ultim sfert, timișorencele izbutind doar 8!
Trebuie spus însă că SCM Timișoara a fost lipsită de aportul a două jucătoare importante: Monika Brosovszki e incomplet refăcută după o accidentare, iar americanca D’Lesha Lloyd va sosi la echipă abia în această săptămână, după ce a evoluat în campionatul australian.
„Am reușit să facem un meci bun la Pecs, chiar foarte bun în mai multe momente. În sfertul al patrulea am avut o cădere care a fost foarte bine speculată de puternicul nostru adversar care va juca anul acesta în Eurocup. Sunt mândru de fetele noastre, care au luptat până la ultima picătură de energie. Nu avem probleme grave de sănătate, Monika Brosovszky a reluat antrenamentele dar nefiind pregătită nu a făcut deplasarea. Lloyd urmează să se alăture echipei în cursul săptămânii și sperăm ca la următorul joc de pe data de 10 septembrie să putem alinia o echipă cu rotație mai lungă”, a afirmat antrenorul principal al SCM-ului, Mihai Coldea, citat de site-ul oficial al clubului.
Americanca Maegan Conwright a fost principala marcatoare a meciului, cu 29 de puncte, la care a mai adăugat 5 pase decisive. Pentru SCM au mai punctat Romina Filip 7, Leeza Burdgess 7 (+ 9 recuperări), Dora Ardelean 6 (+ 8 recuperări), Adina Pop 5, Hannah Young 4, Cristina Badi 3, Ana Ivășchescu 2. Au mai evoluat Anda Bota și Diana Lupu. Remarcatele gazdelor au fost Licskai 20 puncte, Robertson 18 și Wentzel 13.
Filed Under: Baschet, Stire de ultima ora Tagged With: baschet feminin, leeza burdgess, maegan conwright, mihai coldea, peac pecs, scm timisoara
Monika Brosovszky rămâne la SCM Timișoara! Nou-promovata își face planurile pentru Liga Națională
Timișoara va fi reprezentată, din toamnă, în Liga Națională de baschet feminin, după o absență de doar un an. În urmă cu două săptămâni, proaspăt înființata SCM Timișoara a reușit promovarea, în urma unui baraj găzduit la sala „Constantin Jude”, iar conducerea secției a creionat deja planul pentru primul sezon în elită. Cea mai titrată jucătoare a lotului, Monika Brosovszky, va continua pe Bega, atât pe parchet, cât și ca membru al staff-ului tehnic.
Baschetbalista în vârstă de 43 de ani e văzută de președintele secției de profil de la SCM Timișoara, Ilie Trițoiu, drept „pilonul” noii grupări feminine a orașului. În cadrul emisiunii „Divizia Locală”, de la Digi 24 Timișoara, Trițoiu a dezvăluit și modul în care va continua colaborarea cu Monika Brosovszky. „Ea intră, cu siguranță, în planurile noastre de viitor, pentru că încă ne poate ajuta. Firește, nu va mai putea juca 40 de minute, așa cum a făcut-o în Liga I, însă 10-12 minute pe meci poate juca fără probleme în Liga Națională. Ea va rămâne și în staff, ca noul director tehnic al echipei noastre”, a declarat Trițoiu.
Lotul echipei va fi întărit, cu siguranță, în perioada următoare, pentru ca echipa să facă față rigorilor Ligii Naționale. „Avem în vedere câteva jucătoare originare din Timișoara, pe care ne dorim să le readucem acasă. De asemenea, probabil vor mai veni patru jucătoare străine, iar în funcție de cum vor decurge lucrurile în prima parte a campionatului, ne vom gândi în iarnă dacă vom transfera și a cincea stranieră”, a mai declarat Ilie Trițoiu, care a menționat că se încearcă păstrarea nucleului care a reușit promovarea. „Vor rămâne, cu siguranță, jucătoarele tinere din lot, care vor avea și șansa de a evolua în Liga I, pentru că suntem obligați să înscriem o echipă-satelit. Și dintre jucătoarele experimentate am dori să păstrăm câteva nume, pentru că și-au adus o contribuție importantă la această promovare și merită să reprezinte această echipă și în Liga Națională”, a afirmat președintele secției de baschet de la SCM.
Un nou antrenor principal
SCM Timișoara va începe primul sezon în Liga Națională cu un nou antrenor principal, după ce Veronica Gavrilă a declarat că va rămâne doar ca secund în sezonul viitor. „Am o misiune foarte importantă în clubul de juniori, unde am crescut de-a lungul anilor zeci de jucătoare valoroase, iar dacă aș întrerupe acest ciclu, ar dispărea pepiniera pe care o avem în momentul de față. Sezonul care s-a încheiat a fost foarte greu pentru mine, pentru că am lucrat pe patru fronturi, și mi-ar fi imposibil să rămân în funcția de antrenor principal și în Liga Națională”, a explicat Veronica Gavrilă, la Digi 24 Timișoara.
Conducerea s-a orientat rapid către un antrenor cu experiență în baschetul feminin din România, care nu poate fi însă nominalizat în acest moment. „Deja avem și noul antrenor, însă nu îl putem anunța, deoarece se află încă sub contract cu o altă echipă până la finalul lunii iunie. E un antrenor tânăr, exact ceea ce ne-am dorit, un nume cunoscut în baschetul feminin”, a precizat Ilie Trițoiu.
Fetele de la SCM Timișoara se vor reuni pe 7 august, atunci când se va suna adunarea și la formația masculină, BC SCM. Momentan, componența viitoarei ediții a Ligii Naționale feminine e incertă, în condițiile în care CSM Târgoviște și a doua nou-promovată, Rapid București, au șanse mici să se înscrie în campionat, din cauza dificultăților financiare. Probleme cu banii sunt și la vicecampioana Universitatea Cluj, care s-a despărțit astăzi de antrenorul Dragan Petricevic. Bosniacul care și-a legat o bună parte a carierei de echipa masculină a Timișoarei a fost înlocuit de fostul său secund, Miljan Medvedj, care a evoluat pentru ELBA Timișoara în sezonul 2003/2004.
Filed Under: Baschet, Stire de ultima ora Tagged With: baschet feminin, ilie tritoiu, monika brosovszky, promovare, scm timisoara, veronica gavrila
Baschetul feminin din Timișoara, spre a cincea promovare după revoluție
SCM Timișoara poate readuce baschetul feminin de pe Bega pe prima scenă la finalul acestei săptămâni
La final de săptămână, pe parchetul sălii „Constantin Jude” se decide promovarea în Liga Națională de baschet feminin. SCM Timișoara, în calitate de gazdă, își propune readucerea orașului de pe Bega în elită, după o absență de un an, cauzată de dispariția grupării BCM Danzio. Cu o tradiție de șapte decenii în spate, baschetul feminin a trăit vremuri zbuciumate pe Bega în perioada post-decembristă, iar în rândurile ce urmează ne vom aminti de cele patru promovări izbutite de formațiile locale în acești 27 de ani.
Baschetul feminin s-a bucurat de o popularitate considerabilă la Timișoara în deceniile ce au urmat celui de-al doilea război mondial. Formația locală Știința a participat la primul Campionat Național în adevăratul sens al cuvântului (la care au participat și echipe din afara Bucureștiului) în 1950. Deși ani la rândul Timișoara a fost o prezență constantă pe prima scenă, niciun trofeu la nivel de senioare nu a ajuns vreodată pe Bega, baschetbalistele stând în umbra handbalistelor, de 11 campioane naționale, în anii 60 și 70.
Cea mai însemnată performanță s-a realizat în 1979, atunci când Universitatea Timișoara, sub conducerea antrenorului Ladislau Bachner, s-a clasat pe poziția a doua în campionat, după un turneu final găzduit de Târgu Mureș și câștigat de Crișul Oradea. Din respectiva generație reținem nume precum Aștelean, Casetti, Goian, Gross, Bodea etc.
Probleme mai mari au apărut după 1990 – ca în orice disciplină din Timișoara. Lipsa stabilității instituționale (vezi zbuciumul cluburilor universitare din Timișoara de la începutul anilor 90), a unei siguranțe financiare (în ciuda unor tentative ambițioase din mediul privat) a dus la un traseu sinuos al baschetului feminin pe Bega. Și chiar la dispariția completă la nivel de senioare, preț de mai bine de un deceniu.
1990 – POLITEHNICA TIMIȘOARA
Ladislau Bachner, longevivul antrenor al echipei feminine a Timișoarei, a fost artizanul promovării din 1990
La finele ediției 1989/1990, Politehnica Timișoara, sub conducerea aceluiași Ladislau Bachner, a revenit pe prima scenă. Stabilirea celor două promovate s-a realizat după două turnee de sală, primul la Timișoara și al doilea la Constanța. În cel de pe Bega, bănățencele au realizat două victorii, 72-70 cu Constructorul Arad (viitorul ICIM) și 76-44 cu Robotul Bacău, însă au pierdut surprinzător cu Conpef Constanța, scor 58-62. În turneul de la malul mării, formația timișoreană a reușit victorii pe linie, situându-se la final la egalitate de puncte cu gruparea din Constanța, ambele promovând „la braț” în Divizia A.
În lotul Politehnicii Timișoara s-au regăsit, la momentul promovării, următoarele jucătoare: Luminița Groza, Gabriela Catrina, Daniela Jitaru, Dana Bancea, Carmen Leah, Etelka Nagy, Laura Dumitrescu, Mioara Radu, Laura Ferenczi, Viorica Farago, Dana Cojocaru, Iudith Sișa și Alexandra Gal.
Echipa și-a schimbat ulterior denumirea, revenind la cea consacrată, Universitatea, însă a rezistat în „A” doar două sezoane, retrogradând la finele ediției 1991/1992.
1993 UNIVERSITATEA TIMIȘOARA
Universitatea a revenit rapid pe prima scenă, după un adevărat galop de sănătate în sezonul 1992/1993 al Diviziei B. Gruparea de pe Bega, pregătită de Ludovic Raicu Gonczi, a înregistrat 14 victorii în cele 15 meciuri disputate, deși a beneficiat de un lot de jucătoare foarte tinere. De altfel, după retrogradarea din 1992, clubul universitar a realizat o strânsă colaborare cu CSS Timișoara, de unde s-a alimentat cu tinere talente care au completat lotul.
Au contribuit la promovare jucătoarele Daniela Bancea, Mioara Radu, Alexandra Gal, Daniela Cojocaru, Mioara Chipăruș, Nicoleta Savu, Viorica Farago, Daniela Jitaru, Monica Popoviciu, Adriana Dinescu, Etelka Nagy și Camelia Farcaș.
Din punct de vedere financiar, și mediul privat a avut o contribuție, după cum aflăm din presa vremii. Compania „Romacost” a asigurat echipei condiții de deplasare, precum și echipamente.
1996 AVANPOST CSS2 TIMIȘOARA
Timișoara se vedea în situația de a trimite în elită două echipe. Alături de Universitatea, a promovat și Avanpost CSS2, la finalul sezonului 1995/1996 al Diviziei B. O generație de excepție, crescută de antrenorul Constantin Wunsch, care în anii precedenți reușise o clasare pe locul 2 la Festivalul Național de Minibaschet din 1993, urmată de titluri naționale la Junioare III și Cadete. Acestei generații de junioare i s-a adăugat o singură senioară în lotul care a reușit promovarea, Gabriela Lipovan.
Din lot a făcut parte și Ancuța Stoenescu, jucătoare activă și în prezent, care a cucerit, la finalul sezonul 2016/2017, titlul național cu Sepsi Sfântu Gheorghe. La începutul acestui deceniu, Ancuța a evoluat și pentru formația din orașul natal, BCM Danzio.
La vârsta de 15 ani, Ancuța Stoenescu reușea promovarea pe prima scenă cu Avanpost CSS2 Timișoara
Să trecem în revistă componentele lotului echipei Avanpost CSS2 în sezonul promovării:
Gabriela Lipovan, Cristina Isac, Anca Stoenescu, Alina Rahoveanu, Cristina Stiriuc, Anuța Urs, Lavinia Toma, Mihaela Man, Gabriela Buliga, Iolanda Câmpeanu, Veronica Vasilescu, Lavinia Diaconu, Viorica Rădețoiu.
Echipa a beneficiat de sprijinul firmei Avanpost, prin președintele Gheorghe Rahoveanu, baschetbalistele având asigurate echipamente, mingi, tabere de pregătire în țară și în Ungaria, turnee internaționale de junioare.
Imediat după realizarea promovării, cele două cluburi timișorene de primă ligă au fuzionat, rezultând Universitatea Avanpost. În anii ce au urmat, s-au pus bazele unui proiect ambițios, funcția de antrenor fiind ocupată de Miroslav Popov, actualul selecționer al echipei naționale a României. Tot în acea perioadă, au început să sosească și primele straniere din baschetul timișorean, mai cu seamă din spațiul ex-sovietic. Cea mai cunoscută a fost Galina Silkina, care a evoluat ulterior și la ICIM Arad. Din păcate, în sezonul 1996/1997 au apărut problemele financiare, care au slăbit considerabil lotul echipei, iar Universitatea Avanpost a retrogradat.
2009 CSS BEGA (DANZIO)
După mai bine de un deceniu de absență a baschetului feminin din competițiile de senioare, în vara lui 2008 s-au pus bazele unei formații de ligă secundă, bazată pe junioarele de la CSS Bega. Sub comanda antrenorului Dan Ionescu – unul dintre inițiatorii proiectului, noua echipa timișoreană s-a sudat rapid și a reușit promovarea în Liga Națională încă din primul sezon.
Secvență din „era” Danzio: jucătoarele echipate în alb-violet și antrenorul Dan Ionescu
CSS Bega a obținut promovarea în urma unui baraj cu Galactica Brașov și tranșat în două partide de timișorence, la sala din Circumvalațiunii: 71-45 și 58-39. Din lotul echipei, doar două jucătoare mai evoluaseră în trecut pe prima scenă: Silvia Ondreikovics și Silvia Grădinaru. Din lotul care a promovat în 2009 le mai amintim pe Iulia Filip, Bianca Blanaru, Adriana Jojica, Miruna Crâsnic, Christina Zidaru sau Karina Stiopu, jucătoare care s-au aflat în lotul echipei și în sezoanele următoare.
Trecută la denumirea BCM Danzio (și Tymes Politehnica, preț de un sezon), formația timișoreană a rezistat în prima divizie șapte sezoane consecutive, aceasta fiind perioada cea mai bună a baschetului timișorean de pe Bega de după revoluție. Cea mai bună performanță a fost realizată în sezonul 2010/2011, când echipa s-a clasat pe poziția a 4-a.
În vara anului trecut, din cauza problemelor financiare care au chinuit clubul în ultima perioadă, BCM Danzio nu s-a înscris în Liga Națională. Ulterior, clubul sportiv înființat de Primărie, SCM Timișoara, a decis înființarea unei echipe de baschet feminin, care la final de săptămână se va afla în „focurile” barajului de promovare, chiar la sala „Constantin Jude”
17,00, Rapid – Agronomia
19,30, SCM Timișoara – CSU LPS Alba Iulia
17,00, Agronomia – Alba Iulia
19,30, SCM Timișoara – Rapid București
13,00, Rapid – Alba Iulia
15,30, SCM Timișoara – Agronomia București
Filed Under: Baschet, Stire de ultima ora Tagged With: ancuta stoenescu, avanpost, baschet feminin, bcm danzio, ladislau bachner, scm timisoara, universitatea timisoara
Timișoara a dispărut de pe harta baschetului feminin! Cât de lungă va fi de această dată absența?
În sezonul 2010/2011, BCM Danzio reușea cea mai bună performanță din istoria clubului, locul 4 în Liga Națională
De săptămâna trecută, Timișoara a rămas fără reprezentare pe prima scenă a baschetului feminin. După câteva sezoane zbuciumate din punct de vedere financiar, BCM Danzio a sucombat, după ce a rămas și fără banii de la Consiliul Județean, singura sursă de finanțare a echipei. Clubul a depus un dosar incomplet la concursul de proiecte de la CJT, pentru finanțarea pe Legea 350, în condițiile în care are datorii atât la propriile jucătoare și la staff-ul tehnic, cât și la Federație.
Opt sezoane a durat povestea clubului BCM Danzio pe harta baschetului feminin din România. Echipa înființată în 2008, sub egida CSS Bega, și promovată în Liga Națională după primul an de existență, și-a dat obștescul sfârșit în anonimat, așa cum și-a și dus o bună parte a existenței. În cele șapte sezoane consecutive, formația feminină de baschet a Timișoarei nu a fost capabilă să atragă un public cât de cât consistent la sala „Constantin Jude”. Cu câteva mici excepții, meciurile echipei s-au desfășurat cu o mână de oameni în tribune, într-o liniște de antrenament, deși în acești ani o serie de jucătoare cu nume au evoluat pentru Timișoara.
De numele Ancuței Stoenescu, una dintre cele mai importante baschetbaliste lansate în ultimele două decenii de Timișoara, se leagă și cea mai bună performanță a echipei, locul 4 în sezonul 2010/2011. O evoluție constant bună a avut și sârboaica Biljana Pesovic, într-o perioadă căpitan al echipei. De asemenea, clubul a și lansat jucătoare către marea performanță, cum e cazul Adinei Stoiedin, care a făcut pasul spre echipa națională chiar de la BCM Danzio. În sezonul trecut, cu antrenorul Bogdan Bulj la conducerea tehnică (la rândul său, membru al staff-ului naționalei feminine a Serbiei, campioană europeană în exercițiu), formația timișoreană a încheiat sezonul chiar deasupra liniei retrogradării, finish-ul greoi din campionat anunțând parcă sfârșitul.
Unul dintre meciurile memorabile făcute de BCM Danzio, în toamna lui 2010, când aruncarea din propria jumătate a Ancuței Stoenescu, din ultima secundă, a adus victoria timișorenelor cu CSM Satu Mare 75-72:
BCM Danzio a anunțat deja Federația Română de Baschet că nu va lua parte la viitoarea ediție a Ligii Naționale, în locul timișorencelor urmând a evolua CSM Satu Mare. Baschetul feminin ar putea continua totuși pe Bega cu o nouă grupare, care ar urma să funcționeze sub tutela noului Sport Club Municipal, și care să înceapă din eșalonul secund. Momentan, totul e însă în faza de proiect.
Cert este că, în momentul de față, Timișoara e lipsită de o formație de senioare, o situație care a dăinuit vreme de 12 ani anterior apariției clubului BCM Danzio. 1996/1997 a fost ultimul sezon în Divizia A pentru Universitatea Avanpost Timișoara. Un club cu ambiții mari la un moment dat, pregătit pentru o perioadă de actualul selecționer al României, Miroslav Popov, dar care s-a dezintegrat în timpul sezonului mai sus amintit, ajungând să încheie pe ultima poziție campionatul. Clubul a dispărut complet în vara anului 1997, iar Timișoara avea să aștepte până în 2009 pentru a vedea din nou baschet feminin de primă ligă, odată cu promovarea clubului CSS Bega Danzio. Rămâne de văzut cât de lungă va fi de această dată așteptarea până la înființarea unei noi echipe de senioare. Presiunea pe umerii factorilor de decizie vine dinspre sectorul juvenil, acolo unde cresc în continuare grupe de junioare talentate, cu prezențe constante la turneele finale și chiar cu medalii (aproape anual) în competițiile naționale.
Filed Under: Baschet, Stire de ultima ora Tagged With: adina stoiedin, ancuta stoenescu, baschet feminin, bcm danzio, biljana pesovic, bogdan bulj, sport club municipal, timisoara
Două succese externe în două zile pentru Tymes Politehnica
BCM Tymes Politehnica a disputat, ieri și astăzi, două jocuri în deplasare, cu Phoenix Galați și Rapid București, reușind să se impună clar în ambele dispute. La malul Dunării, timișorencele au bifat un succes important, împotriva unei formații din zona play-off, scor 67-51, pentru ca astăzi să se impună previzibil pe terenul ultimei clasate, Rapid București, scor 95-65.
Ieri, la Galați, Tymes Politehnica a câștigat poate neașteptat de ușor confruntarea cu localnica Phoenix, formație clasată deasupra bănățencelor înaintea etapei. Cu o prestație consistent mai cu seamă din partea Biljanei Pesovic și a Jefimijei Karakasevic, gruparea timișoreană a câștigat trei din cele patru sferturi ale întâlnirii, oprind tabela la 67-51 în favoarea ei. Pesovic, cu 18 puncte, a fost principala marcatoare a „violetelor”, urmată de Karakasevic (double – double: 15 puncte, 13 recuperări), Krnjetin 12 puncte, Maksimovic 10, Jovovic 5, Stoiedin 4 și Dumitrache 3.
În drumul spre casă, Tymes Politehnica s-a oprit astăzi, la București, pentru o confruntare cu ultima clasată, Rapid. Cum era de așteptat, trupa pregătită de Bogdan Bulj a câștigat la pas, cu o diferență finală de 30 de puncte, după un regal ofensiv mai cu seamă în primele trei sferturi, câștigate cu 29-16, 25-15, respectiv 25-20. Din nou, Biljana Pesovic s-a aflat în fruntea marcatoarelor formației timișorene, cu 20 de puncte, 5 recuperări și 8 pase decisive. Au urmat-o Natasa Krnjetin, cu 18 puncte, Maksimovic 16, Dumitrache 11 , Karakasevic 10 *plus 11 recuperări – din nou „double-double”), Jovovic 9, Stoiedin 6 și Zidaru 5.
Tot mai sigură de o nouă prezență în play-off, reprezentanta Timișoarei în Liga Națională de baschet feminin revine la finele săptămânii în fața propriilor susținători, cu un meci mult mai dificil însă. Sâmbătă, în sala „Constantin Jude”, Tymes Politehnica va primi replica echipei Olimpia Brașov.
Filed Under: Baschet, Stire de ultima ora Tagged With: baschet feminin, biljana pesovic, bogdan bulj, liga nationala, olimpia brasov, phoenix galati, rapid, tymes politehnica
Tymes Politehnica plătește tribut greșelilor din ultimul sfert
BCM Tymes Politehnica a fost aproape de o surpriză în primul meci oficial din 2015, susținut miercuri, în deplasare, la Alexandria. Timișorencele au condus la pauza mare și apoi la finele sfertului 3, însă ultimele 10 minute au fost dezastruoase, în special în apărare, gazdele reușind să marcheze 28 de puncte prin care au întors soarta meciului.
BCM Tymes Politehnica nu a fost departe de o victorie importantă și, deopotrivă, surprinzătoare la Alexandria. Gazdele aveau un avans de 3 puncte după primul sfert, 19-16, însă timișorencele au reușit să își intre în ritm, astfel că la pauza mare conduceau la diferență de o posesie, 36-34. După aspectul jocului din sfertul 3, se părea că Tymes Politehnica are resursele necesare pentru o victorie în Teleorman, diferența fiind mărită la 6 puncte după 30 de minute de joc efectiv, 73-61. Ultimele 10 minute au năruit însă totul pentru gruparea timișoreană, care a comis greșeală după greșeală pe faza defensivă, permițându-le gazdelor să revină și chiar să își asigure un final liniștit. Tabela sălii din Alexandria s-a oprit la o diferență de 12 puncte în favoarea gazdelor, scor final 73-61.
Cea mai prolifică marcatoare pentru Tymes Politehnica a fost Jefimija Karakasevic, cu 20 de puncte, urmată de Biljana Pesovic, cu 16, și Jelena Maksimovic, cu 11. Pentru bănățence au mai punctat Erak 5, Dumitrache 5, Moraru 2 și Stoiedin 2. De cealaltă parte, americanca Shanita Arnold a pus 20 de puncte pe tabelă pentru Alexandria, fiind urmată de Rachel Coffey, cu 15, și Morgan Stroman, cu 12.
BCM Tymes Politehnica va disputa, la finalul acestei săptămâni, primul meci pe teren propriu din noul an. Fetele pregătite de Bogdan Bulj vor primi vizita grupării Universitatea CSM Oradea sâmbătă, de la ora 17, în sala „Constantin Jude”, meci ce contează pentru etapa a 17-a a Ligii Naționale de baschet feminin.
Filed Under: Baschet, Stire de ultima ora Tagged With: baschet feminin, biljana pesovic, bogdan bulj, csbt alexandria, jefimija karakasevic, oradea, tymes politehnica
OVERTIME: Liga Națională feminină, sub lupă
În Liga Națională de baschet feminin s-au desfășurat deja 10 etape. După un debut nebun, cu multe surprize, toate echipele au înregistrat cel puțin un eșec până în etapa a 4-a. Campionatul este mult mai comprimat ca în alte ediții pentru că România va participa din postura de gazdă la Campionatul European de senioare în vara anului viitor. Primele zece etape s-au jucat în doar 43 de zile, iar unele formații au disputat deja și a 11-a partidă.
Baschetul feminin românesc se pregătește pentru găzduirea Campionatului European de senioare de anul viitor. Una din măsurile adoptate a fost reintroducerea regulii care obligă echipele să aibă cel puțin o jucătoare româncă pe teren. Pentru a da posibilitatea naționalei să se pregătească, Federația a decis să comprime campionatul. Astfel, formațiile din Liga Națională vor încheia sezonul cu o lună mai repede ca în anii precedenți. Până acum, ultimul joc al finalei era programat în prima jumătate a lunii mai, iar în acest an se va juca pe 19 aprilie, dacă va fi cazul. În aceste condiții, ultima etapă din tur este programată pe 22 noiembrie. Urmează meciurile din sferturile Cupei pe 29 noiembrie și 3 decembrie. Acestea se jucau în luna ianuarie, înainte de startul returului. Până la finalul anului, echipele vor mai juca două etape, pe 6 și 13 decembrie, după care urmează pauza de iarnă în care naționala va avea un stagiu de pregătire. Campionatul se reia pe 7 ianuarie cu etapa a 16-a, a treia din retur. Sezonul regulat se încheie pe 28 februarie. În 6 și 7 martie este programat final 4-ul Cupei, iar play-off-ul începe în 15 martie.
Sezonul debuta cu o mare surpriză în prima ediție a Supercupei României pentru fete unde s-au întâlnit campioana CSM Târgoviște și deținătoarea Cupei, ICIM Arad. Surpriză din cauza diferenței de 30 de puncte cu care CSM Târgoviște s-a impus în fața ICIM-ului (97-67) și și-a trecut în cont nou înființata competiție. După acel început, se părea că dâmbovițencele nu vor avea probleme să domine campionatul. A urmat victoria din turul optimilor de finală ale Cupei, cu Sepsi (scor 73-60). Formația din Sfântu Gheorghe a cedat acel meci în sfertul patru, după ce conducea cu 10 puncte la ultima pauză. La retur a urmat un alt rezultat oarecum surprinzător: campioana a fost eliminată după ce alb-verzile s-au impus pe propriul teren cu 86-60. Deținătoarea titlului a început Liga Națională pe propriul teren chiar cu echipa pe care o spulbera în Supercupă. De această dată, arădencele s-au impus cu 79-75, contrar așteptărilor după rezultatul din primul meci oficial al sezonului. CSM Târgoviște și-a refăcut moralul cu o victorie (70-51) la Alexandria, fiind singura echipă care s-a impus în județul Teleorman în acest debut de sezon.
Deținătoarea cupei, ICIM Arad, a reușit să se impună în etapa a 3-a pe un teren foarte greu, la Sfântu Gheorghe, cu 81-73. După două zile a urmat un nou rezultat neașteptat: CSBT Alexandria – ICIM Arad 67-54. În primele trei etape, CSU Alba Iulia era singura echipă neînvinsă, dar CSM Târgoviște le-a stricat seria după ce s-a impus cu 84-61. Etapa a 5-a a adus o înfrângere drastică pentru Alexandria, care a pierdut la Sfântu Gheorghe la o diferență de 30 de puncte, 83-53. O altă surpriză a fost rezultatul de la Târgu Mureș, unde Nova Vita a învins CSU Brașov cu 84-74. Arădencele, la care canadianca Plouffe a lipsit în primele jocuri pentru că a fost la mondial și a debutat în etapa a 5-a, au continuat cu rezultatele neașteptate la Alba Iulia. S-a spus despre formația care încheia sezonul trecut pe poziția a 3-a că ar urma să participe în acest an în Euroligă, dar proiectul a căzut, iar ardelencele au un lot mai neexperimentat ca în campionatul trecut, astfel că Aradul părea să plece cu prima șansă. CSU s-a impus cu 71-68 și le-a administrat a doua înfrângere galben-albastrelor. Tot în etapa a 6-a, BCM Tymes Politehnica Timișoara se impunea în premieră la Satu Mare. La București, Rapidul reușea contraperformanța să nu marcheze nici un punct în repriza a doua a meciului cu CSM Târgoviște, încheiat 22-104.
După victoria cu Aradul, CSU Alba Iulia a pierdut la Alexandria 67-78, iar în lupta pentru locurile 6-8 Phoenix Galați se impunea acasă cu 70-66 cu Olimpia CSU Brașov. În etapa a 9 CSU Alba Iulia s-a impus la Sfântu Gheorghe cu 77-74. Etapa a 10-a a pus față în față alte două echipe care se luptă pentru locurile 6-8. BCM Tymes câștiga la Timișoara cu CS Phoenix Galați și obținea a 5-a victorie consecutivă în Liga Națională. Puțin surprinzătoare a fost lejeritatea cu care timișorencele s-au impus și diferența de 25 de puncte, 82-57.
În clasament conduce CSM Târgoviște cu 21 de puncte (10 victorii și o înfrângere). Univ. Goldiș ICIM Arad este pe doi cu 20 de puncte (9/2). Trei echipe sunt la egalitate pe locurile 3-5 cu 18 puncte (8/2) și un joc mai puțin disputat ca primele două: ACS Sepsi SIC, CSU Alba Iulia și CSBT Alexandria. În lupta pentru locurile 6-8, trei formații au luat o opțiune serioasă: CS Phoenix Galați cu 17 puncte (6/5), urmată de BCM Tymes cu 16 puncte (6/4) și Oimpia CSU Brașov cu 15 puncte (5/5). Sub linia de play-off este CS Nova Vita Târgu Mureș (14 puncte, 4/6) care a căzut în clasament după începutul bun. CSM Satu Mare este dezamăgirea sezonului. Formația care în sezoanele precedente disputa și finala campionatului a încheiat precedenta ediție de campionat pe 7 în condițiile în care s-au plătit și datorii din urmă, iar în acest sezon, teoretic, ar fi trebuit să profite de o stabilitate financiară mai mare și să urce în clasament. A urmat o despărțire de antrenor și rezultatul a fost o scădere dramatică pentru sătmărence care au doar 3 victorii în zece etape și 13 puncte. Tot 13 puncte are și Universitatea Cluj-Napoca, dar din 11 meciuri (2/9). CS Rapid București este penultima cu o victorie și 9 înfrângeri (11 puncte), iar SCM CSS Craiova continuă seria de insuccese cu 10 înfrângeri în acest sezon, care se adaugă la cele 24 consecutive din sezonul trecut.
După cele zece etape jucate în 43 de zile și mai multe etape intermediare ca în anii precedenți, lucrurile par să se fi așezat în liga fetelor. Între primele cinci formații (CSM Târgoviște, ICIM Arad, ACS Sepsi, CSU Alba Iulia, CSBT Alexandria) și restul din pluton pare o diferență mare, greu de remontat. În schimb, jocurile dintre acestea sunt deschise oricărui rezultat: surprize, victorii la scoruri strânse sau diferențe neașteptat de mari. În partea a doua a zonei de play-off sunt trei echipe (CS Phoenix Galați, BCM Tymes Politehnica Timișoara și Olimpia CSU Brașov) care par să fie capabile să-și asigure locul în primele 8, dacă vor avea în continuare stabilitate. Nova Vita a arătat că dacă prinde o zi bună poate să pună probleme echipelor de deasupra liniei, dar nu este constantă, iar Satu Mare ar putea să reintre în luptă dacă se schimbă ceva în bine la echipă. În subsolul clasamentului, Clujul, Oradea și Rapidul par condamnate la un sezon mediocru, în timp ce la Craiova se pune problema cât va mai continua seceta de victorii, iar lotul actual nu dă speranțe că ar putea aduce în curând un succes.
Filed Under: Baschet, Stire de ultima ora Tagged With: baschet feminin, campionatul european, icim, liga nationala, overtime, tymes politehnica

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM